Hyvät huoltajat, 17.2.2021

Perusopetuksensa päättävien haku toisen asteen opintoihin, **yhteishaku, alkaa tiistaina 23.2.2021.** Olemme käyneet yhdeksäsluokkalaisten kanssa toisen asteen hakuvaihtoehdot läpi kahdeksannen luokan ja yhdeksännen luokan syksyn aikana ja tehneet oppilaille kahdenkeskisessä ohjauksessa hakusuunnitelman hakua varten.

Oppilas on saanut koulusta paperisen hakulomakkeen kotona huoltajan kanssa täyttämistä varten. **Oppilas palauttaa lomakkeen opinto-ohjaajalle 19.2.2021 mennessä ja tekee haun koulussa ohjatusti tämän huoltajan allekirjoittaman lomakkeen mukaisesti.** Oppilas ja huoltaja saavat muokata oppilaan hakutoiveita vielä kotona lomaketta täyttäessään parhaaksi katsomallaan tavalla: koulussa tehtyä hakusuunnitelmaa voi kotona halutessaan vielä muuttaa. Tavoitteena on, että jokaisella on riittävästi hakutoiveita opiskelupaikkansa varmistamiseksi, mutta jos todistusarvosanat ovat kiitettäviä tai erinomaisia, ei ole syytä huoleen paikan saamisesta ja pienemmällä hakutoivemäärälläkin voi siinä tapauksessa hakea. Oppilaan kaikki hakutoiveet tulee olla sellaisiin koulutuksiin, joissa hän on valmis aloittamaan opiskelunsa ensi syksynä. Hakutoiveissa tulisi olla myös sellaisia koulutuksia, joihin oppilaalla on realistiset mahdollisuudet päästä. Mikäli oppilas hakee vain pääsy- tai soveltuvuuskokeellisiin tutkintoihin tai koulutuksiin, joihin tämän hetkiset todistuspisteet eivät ehkä riitä, oppilaan on hyvä valmistautua hakemaan myös Valma-koulutukseen tai kymppiluokalle (ks. Tiedote huoltajalle).

Oppilaat ovat harjoitelleet haun tekemistä koulussa ja sitä voi edelleen harjoitella vielä tällä viikolla 19.2. saakka osoitteessa <https://demo-opintopolku.fi>

**Oppilaat tekevät yhteishaun koulussa ensi viikolla ennen talviloman alkamista osoitteessa** [**www.opintopolku.fi**](http://www.opintopolku.fi) **ellei oppilaan huoltajan kanssa ole toisin sovittu.** Oppilaalle tulee miellyttävämpi loma, kun hakuasiat on päätetty ja hoidettu ennen loman alkamista. Jos huomaatte tehdyssä hakemuksessa muutettavaa, **muutokset voi tehdä vain hakuajan puitteissa: 23.2.-23.3.2021 kello 15.00** **ainoastaan hakijan sähköpostiin tulleen linkin tai oma opintopolku –palvelun kautta** (ks. Tiedote huoltajalle).

Mikäli oppilaan huoltaja on ilmoittanut haun tekemisestä kotona, tehty **hakemus täytyy tulostaa ja palauttaa huoltajan allekirjoittamana** kouluun arkistoitavaksi omalle **opinto-ohjaajalle 26.2.2021 mennessä.**

Mahdollinen pääsy- tai soveltuvuuskoekutsu lähetetään oppilaalle omaan kotiosoitteeseen tai sähköpostiin huhtikuun alusta lähtien riippuen oppilaitoksesta. Kannattaa huolehtia sähköpostin lukemisesta, ettei pääsy- tai soveltuvuuskoekutsu jää huomaamatta. **Jos hakija ei osallistu pääsy- tai soveltuvuuskokeeseen, hän ei voi tulla valituksi perustutkintoon.** Pidämme koululla vapaaehtoisen pääsy- ja soveltuvuuskoeinfon oppilaille, joilla on hakutoiveena koulutus, johon järjestetään soveltuvuuskoe. Jos hakija saa useamman pääsy- tai soveltuvuuskoekutsun samalle päivälle, oppilaan täytyy ottaa yhteyttä oppilaitokseen ja pyytää toisen kokeen siirtämistä muuhun ajankohtaan. Pääsy- tai soveltuvuuskokeisiin kulkeminen ja ruokailut hakijan täytyy järjestää itse. Luonnollisesti oppilas huolehtii pääsy- tai soveltuvuuskokeesta aiheutuvan poissaolon ajalta läksyt ja muistiinpanot asianmukaisesti ja huoltaja ilmoittaa tavalliseen tapaan poissaolosta luokanohjaajalle.

Lähialueen oppilaitoksista pääsy- tai soveltuvuuskoe järjestetään

* hius- ja kauneudenhoitoalan perustutkinto, kampaaja, parturi, kosmetiikkaneuvoja
* media-alan ja kuvallisen ilmaisun perustutkinto, kuvallisen ilmaisun toteuttaja
* metsäalan perustutkinto, metsäkoneenkuljettaja
* logistiikan perustutkinto, yhdistelmäajoneuvonkuljettaja
* sosiaali- ja terveysalan perustutkinto, lähihoitaja ja perustason ensihoitaja
* turvallisuusalan perustutkinto, turvallisuusvalvoja
* kasvatus- ja ohjausalan perustutkinto, lastenohjaaja ja nuoriso- ja yhteisöohjaaja
* liikunnanohjauksen perustutkinto, liikuntaneuvoja

**Näihinkin koulutuksiin vaikuttavat soveltuvuuskoepisteiden lisäksi myös päättöarvosanoista lasketut pisteet.** Valinta perustason ensihoitajaksi, liikuntaneuvojaksi ja kuvallisen ilmaisun toteuttajaksi tehdään pelkän valintakokeen perusteella. Opiskelijalta tarkistetaan **rikostausta ote**: tietyt rikkeet voivat olla esteenä opintojen suorittamiseen. Lisäksi kuljetusalalla tarkistetaan **ajokorttiote**: tietyt liikennerikkeet voivat olla esteenä opintojen suorittamiseen. Jos oppilaalla on em. rikkeitä ja on aikonut hakea näille aloille, toivomme pikaista yhteydenottoa oppilaan opinto-ohjaajaan.

Jos hakijalla on **SORA-lain** edellyttämille aloille (ks. Tiedote huoltajille) hakiessa huomioon otettavia terveydellisiä tekijöitä, hänen on varauduttava yhteydenottoon vastaanottavasta oppilaitoksesta ja tehtävä selvitys terveydentilastaan.

Osa oppilaista hakee lisäksi **harkintaan perustuvalla valinnalla**. Vanhemmat voivat olla yhteydessä opinto-ohjaajaan, jos kokevat oppilaalla olevan perusteita hakea harkinnan varaisessa valinnassa syynä joko oppimisvaikeus- tai sosiaaliset perusteet. (ks. Tiedote huoltajalle)

Lukioihin hakevat täyttävät hakuaikana **lukion ainevalintakortin** oppilaitoksen kotisivulla tai toimittavat paperisen ainevalintakortin oppilaitokseen hakuaikana.

**Etelä-pohjanmaan urheiluakatemiaan** haetaan erikseen maaliskuun loppuun mennessä. Lisätietoja ja hakulomakkeet: epurheiluakatemia.fi. Lomakkeeseen tarvittavien tietojen kerääminen kannattaa hoitaa ajoissa, koska lomakkeessa pyydetään myös valmentajalta saatavia tietoja.

**Opiskelupaikan saamisen kannalta on tärkeää, että oppilas välttää poissaloa koulusta, tekee kotitehtävät joka päivä, palauttaa annetut tehtävät ja tekee kokeet ajallaan.** Tavoitteena on suoriutua viimeisistä kursseista itselle parhain mahdollisin tuloksin. Mikäli jonkin oppiaineen viimeinen kurssiarvosana on nelonen, oppilas ei saa päättötodistusta ja tehty hakemus ei ole sillä hetkellä voimassa. Opiskeluun on tarjolla tukea: opettaja tarjoaa tukiopetusta ja oppilas voi pyytää sitä myös itse, erityisopetusta tarjotaan lisätukena, jos tukiopetus ei riitä. Kaikille yhteinen tavoite on itselle paras mahdollinen päättötodistus.

Yhteishaun **tulokset julkaistaan aikaisintaan torstaina 17.6.2021**. Tulostieto tulee hakijan sähköpostiin, osa oppilaitoksista lähettää tiedon myös kirjallisena hakemuksessa ilmoitettuun postiosoitteeseen. **Hakijan tulee ilmoittaa oppilaitokseen, että ottaa saamansa opiskelupaikan vastaan 1.7.2021 mennessä, muuten opiskelupaikka annetaan seuraavalle varapaikkaa jonottavalle hakijalle**. Jos hakija on tulosten tulemisen aikaan poissa kotoa, on huolehdittava, että opiskelupaikan vastaanottaminen tulee hoidettua. Jos hakija ei jostakin syystä halua ottaa saamaansa opiskelupaikkaa vastaan, asiasta täytyy keskustella oppilaan opinto-ohjaajan kanssa ennen tämän ratkaisun tekemistä.

Tsemppiä myös teille kullanarvoisille tukijoukoille!

Lisätietoa: koulujen kotisivuilta ja opintopolku.fi -sivustolta

Opinto-ohjaajat

Marianna Tarkka Ville Könönen Elina Viitala

Puh. 044 4181 655 Puh. 050 472 8979 Puh. 0400 344 911